नई दिल्ली। जाके पैर ना फटी बिवाई, सो का जाने पीर पराई यानी किसी की तकलीफ को वही बेहतर समझ सकता है, जिसने खुद वह तकलीफ झेली हो। वर्षों से चली आ रही इस कहावत में जीवन का ही नहीं बल्कि विज्ञान का भी सार छुपा है। अवसाद यानी डिप्रेशन पर काम कर रहे वैज्ञानिकों को अब इसी सिद्धांत में उम्मीद की नई किरण दिखाई दे रही है। एक नए अध्ययन में पाया गया है कि अवसाद का इलाज खोजने में ऐसे लोग मददगार हो सकते हैं, जो पहले कभी अवसाद के शिकार रहे हों और अब बिलकुल ठीक हो चुके हों। उनके ठीक होने की प्रक्रिया और उसके बाद की उनकी जीवनचर्या से इस बीमारी के इलाज का रास्ता खेजना संभव हो सकता है।